amanoisuno/poetBack huggingface dataset:
摘橘 鄧深 
久矣經霜白，全然映日黄。仰頭忻自摘，流齒愜新嘗。未抵千奴利，應堪四老藏。猶勝橘洲上，滅跡不聞香。
竹筩養梅置窗間 鄧深 
竹與梅爲友，梅非竹不宜。截筩存老節，折樹凍疏枝。靜牖初安處，清泉滿注時。暗香披拂外，細細覺風吹。
除夕把酒 鄧深 
爆竹驚今夕，屠蘇薦詰朝。去來時轉眼，新舊歲中腰。立地符先釘，倚門錢未燒。土人珍裂餅，聊以薦金蕉。
懷清曠兄弟 鄧深 
殘臘迎除夕，新春接上元。常時陪內集，排日醉芳樽。歲月驚殊俗，關山隔故園。談邊應記我，頻嚏怪黄昏。
感懷  其一 鄧深 
舊日城壕興，真成一夢間。伯倫墳上土，叔子望中山。落日難留戀，孤雲自往還。秋風吹杖屢，回首涕空潸。
感懷  其二 鄧深 
一棹載愁歸，翩翩旅旐飛。鶺鴒空自急，鴻鴈失相依。水澀灘膠艇，風斜雨濕衣。感時無意緒，佇立暮烟霏。
即事 鄧深 
水夾山圍近，天慳日到遲。塞沙擎巨石，古木障崇祠。黄藁畬田粟，青烟茅舍炊。兩村生理足，樂處幾人知。
躬耕 鄧深 
靖節田園興，子真巖谷情。古人雖不見，今代有同清。道義丘山重，軒裳羽翮輕。蕭然無俗累，心地湛虛明。
寓寧庵縱步 鄧深 
野潤雨初歇，曉陰雲未開。訪君行李處，許我杖藜來。及到田家問，還聞轍跡回。西風黄葉下，悵望立蒼苔。
靜暉樓曉坐 鄧深 
嶺宿寒雲薄，樓迎曉日斜。危簷排語雀，落木點啼鴉。佛鼓依山寺，炊烟隔岸家。移時收足坐，清興會烟霞。
施食 鄧深 
它鄉身總健，每食飯何如。一飽寧無限，三人動有餘。嬌鴉來木杪，喜鵲下庭除。施食僧家事，何妨領略渠。
遊再興院 鄧深 
山遠平田闊，村深古寺幽。屋頭支老樹，門面闖雙流。歸翼碧天暮，寒蟬紅葉秋。瘦藤聊倚壁，勝處欲遲留。
巖石山鼓 鄧深 
有字留詩錦，無皮入藥囊。同堅唯鐵杖，易穴豈藜床。况有千年潤，能添六月凉。因巖作書院，馳譽比衡陽。
留報恩定老 鄧深 
住山姑小試，同學偶相求。兩手便分付，諸公堅挽留。退庵曾毒手，進步莫回頭。早晚江湖去，閒雲更自由。
涌翠爲知觀周允昇作 鄧深 
山翠來如涌，開軒不怕深。渾疑霏霧雨，已覺濕衣襟。世事歸楸局，泉聲當玉琴。道人塵外越，我欲剩追尋。
新灘阻風 鄧深 
高浪驚人處，新灘復眼中。雖無曳尾淖，奈有打頭風。秉燭破春闇，看山坐雨濛。終朝收足坐，兀兀與僧同。
解舟 鄧深 
波面孤篷窄，關頭古渡幽。舟輕疾移岸，岸曲屢回舟。野潤蒸梅雨，天寒張麥秋。欠伸思晚步，舍棹涉芳洲。
宿長湖尾 鄧深 
古木侵沙路，柴門引竹籬。山低秋水闊，天遠夕陽遲。杳杳來鴻鴈，翩翩下鷺鷥。漁舟何處宿，橫笛未休吹。
三游洞 鄧深 
詰曲山蹊晚，清冷石澗秋。三門儼呀豁，四壁極琱鎪。上穴重巖閟，中龕一室幽。斐然成五字，聊爾繼三游。
接天閣爲武將榮叔賦 鄧深 
山色渾連水，波光總映空。捲簾秋雨後，注目夕陽中。低下翩翩鷺，斜行點點鴻。去天應尺五，歸去會乘風。
別長沙驛渡 鄧深  洞庭湖
別去六年久，重來四日留。笋輿離古驛，荻岸即方舟。雲淡楚天闊，風高湘水秋。洞庭知不遠，乘興欲盟鷗。
留別趙徽猷 鄧深 
自客湖州市，時登韞美堂。雲烟看揮染，風月共平章。酒子常同醉，梅兄已再香。遽爲今日別，欲乞舊詩囊。
賦何仲敏小蓬瀛 鄧深 
特地去人遠，遶亭教水環。眼前今有此，海上更無山。風月隨時好，琴書盡日閒。方今重文館，勿久戀人間。
題古亭詩 鄧深 
日月車雙轂，功名黍一炊。達人觀物化，萬事本兒嬉。濁酒聊澆舌，閒愁莫上眉。劉伶多事在，荷鍤竟何之。
春夜次韻答肯堂兄 鄧深 
天賦疏慵性，身將四十年。逢歡開口笑，遇醉倒頭眠。世事多翻覆，時光易變遷。置之無足校，五字要清圓。
贈別饒司理述古 鄧深 
岳麓一樽酒，湘江萬里秋。匆匆別後語，冉冉歲華流。正喜重相見，胡爲不少留。參軍詩俊逸，還肯寄來不。
贈別周德夫 鄧深 
郡治資參佐，計臺須借留。居常元少事，有子更無憂。君問歸涪棹，予尋出峽舟。一樽談舊事，何日重相求。
送仲敏東歸 鄧深 
別僅三千里，書纔一載通。固應難邂逅，那得許從容。今日君先去，何時我亦東。社中如借問，爲道轉疏慵。
賀陳仲思 鄧深 
中鵠知誰好，烹魚始認名。報公勤有子，似我懶無甥。何日親相見，因風且寄聲。泥金聞喜處，樽酒欲同傾。
寄徐廣文 鄧深 
自我還荒徑，知君返寓居。秋來曾醉否，月下有詩無。兩地成千里，相看不一書。可能忘舊債，五字當追須。
寄曾德廣 鄧深 
懶慢多違俗，尋常倦作書。分襟還許久，爲况定何如。鴻鴈秋風冷，梧桐夜雨疏。相如病好否，何日過吾廬。
寄別國清月老 鄧深 
珍重國清老，由來隱薜蘿。詩清堪供佛，禪定已降魔。不向名山住，其如講席何。無心聊一出，餘論自相多。別去今逾遠，後期難重過。丁寧一句子，還肯寄來麽。
春雪 鄧深 
勾芒新政讓玄冥，一雪填門訝許平。不夜乾坤月留照，無塵世界玉裝成。如何辨認梅花發，只得誇張柳絮輕。數片簷前休掃去，且留窗下快書生。
月湖山谷勸耕次韻 鄧深 
皂蓋朱幡遊近郭，野桃山杏炫紅旂。看看新燕啣泥候，恰恰鳴鳩喚雨時。未用經丘思靖節，何妨學稼許樊遲。老農應悉使君意，六勸傳教到處知。
陪吳正字賞花詩 鄧深 
名園無物不芳妍，上箇籃輿緩遶旋。曲徑幽亭留客地，微雲淡日養花天。四時公舉春爲最，萬事銓量酒是先。管領風光須一醉，要看詩筆落雲烟。
橘花 鄧深 
糝枝碎玉吐香奇，鼻觀頻參試論之。清比木犀雖未的，烈如茉莉已無疑。自從白雪避花後，更好黄金鑄實時。四老隱居宜取此，可能無意賦新詩。
晚春 鄧深 
雨催柔綠上桑枝，新霽浮雲未盡歸。寂寂簾櫳留燕舞，陰陰楊柳護鶯衣。莫于綺席嫌籌併，已覺青春作鳥飛。滿徑落花愁踏損，羊欣切勿款柴扉。
次韻晚春 鄧深 
閬仙晦日惜春歸，尚喜爭他五日遲。延蝶晚花餘小蒨，藏鶯暗柳盡低垂。頻催布穀能謀野，苦勸提壺殆爲私。寄語社中須痛飲，喜晴山色也開眉。
夏日寓山齋 鄧深 
山齋長夏斷過從，掃地長教塵滅蹤。松架青毛雲翳日，扇摇白翅雪生風。書床琴匣時相近，茶鼎燻爐間自供。心地清凉無熱惱，炎天直與冷秋同。
鑑堂初夏把酒 鄧深 
新笋過林竹有筠，老蠶登箔繭成身。日穿雲出潜驅霧，風捲花飛猛送春。乳燕簾櫳中晝後，綠陰池館一番新。欲酬佳致須何物，莫厭芳醪滿入唇。
漕司君子堂把酒 鄧深 
擁岸芙蓉媚晚秋，敗荷顛倒雨初收。盃盤不料今朝款，杖履如陪昔日遊。竹逕以東藏曲折，水村而下轉清幽。穉松戢戢存遺愛，不用詩來問好不。
喜雨 鄧深 
間點疏花稻已香，老農猶未擬豐穰。不堪雌霓頻妨雨，反厭雄風但作凉。傍日猖狂唯野馬，爲霖信息欠商羊。忽驚頭上雲雷集，甘注如傾洗夕陽。
月湖禱雨有應李渭賦詩次韻併呈 鄧深 
一雨端由誠意通，不然筆落有神功。奔雲擁樹千山黑，迅電翻江萬丈紅。黍稷盈疇纔可望，塵埃瞇眼頓成空。民間歲晚知何事，飽飯無憂屬兩公。
秋大閱呈月湖先生 鄧深 
將兵還似將風騷，軍帳從容自不勞。鼓角悲風肅人馬，旌旗蔽日閃弓刀。折衝正自煩樽俎，急檄寧聞借羽毛。洗眼臨淮新號令，憑誰挑戰醉揮毫。
七夕競渡 鄧深 
水馬相先急畫橈，朱樓紅粉宴笙簫。月中誰念穿綵線，江上齊看奪錦標。冷眼諸人旁賈勇，爭頭一鼓喜成謠。憑誰試展乘槎手，直入銀灣看鵲橋。
十四夜賞月 鄧深 
月嬋娟對竹嬋娟，竹影蕭疏月轉妍。纔過中庭十分好，直疑明晚一般圓。銀河漾漾無塵界，玉宇昭昭不夜天。君飲不多須强飲，何妨醉裏却逃禪。
夜興 鄧深 
官舍渾如僧舍幽，爐香靜坐興悠悠。一窗燈火鳴蛩夜，千里湖山落鴈秋。只恐有詩成筆下，自餘無事到心頭。何妨信手翻書卷，不限更深困即休。
九日靈興山沽酒賞菊 鄧深 
眾山環遶一溪斜，低小軒窗眺望賒。行遣方兄尋野店，坐邀歡伯過仙家。多情戀頂烏紗帽，不語向人黄菊花。山月上時歸更好，何妨有待至昏鴉。
重九宿王孫舖 鄧深 
蘭江路盡接荆江，竹屋蕭條草樹荒。許久長晴坐極暑，霎時疏雨做重陽。明眸縱少新開菊，隨量何妨淺舉觴。驛舍明朝便陳跡，牛山往事莫徒傷。
前五日賦重九 鄧深 
侵尋重九雨餘秋，采菊登高事事幽。偶爾見山忘日夕，頹然落帽自風流。二三日外追清賞，千百年間繼舊遊。爛漫賦詩兼酩酊，不然嘉節若爲酬。
九日方壺 鄧深  洞庭湖
返照重城暮色催，人家十萬出樓臺。江流湛湛洞庭去，山色青青衡岳來。佳處綠樽窮日飲，故園黄菊向誰開。人間此會論今古，醉聽西風拂帽埃。
晚秋懷社中諸子 鄧深 
池塘水落倒枯荷，橘綠橙黄晚菊多。日暖懷沙鼈衷甲，霜清奔火蟹橫戈。如今時節從來好，得醉工夫似舊麽。儻有征鴻過巫峽，待憑詩句問如何。
次韻賦十月桃爲羅司理生朝 鄧深 
根苗不自武陵鄉，挾暖凌寒獨有光。韻過海棠春带露，紅羞籬菊晚經霜。宅仙本結千年實，瑞世仍開十月芳。過插一枝誰稱面，後堂楊柳舞霓裳。
梅方開一花 鄧深 
烟村清淺白沙溪，籬落槎枒老樹枝。一朵梅開如許早，幾多人過不曾知。風前遇我還青眼，花裏推渠是白眉。未辦酒樽澆磊塊，試憑詩句寫新奇。
早梅 鄧深 
荒村野水小春時，縱有梅開人未知。幾度携筇無覓處，今朝映竹忽橫枝。脫非入骨清香動，恐被傳神淡墨欺。酸意中含和鼎實，相期遠到誦黄詩。
臘月立春 鄧深 
柳條弄色舞輕風，不與尋常歲暮同。寒氣望塵先歛退，陽和發軔已交通。菜絲盤玉還充席，幡字花房正代功。首迓東皇須痛飲，可能無句著新工。
歲暮寄蘭窗兄在郴陽 鄧深 
每日登樓望欲迷，家書寫罷復題詩。對床夜雨還非昨，啜茗春風未可期。歲月催人驚合沓，夢魂覓路苦參差。也應梅竹多新句，千里因風慰我思。
寄饒雲叟 鄧深 
別來每辱遺雙鯉，頗怪吾儂不作書。非爲廣文官獨冷，自緣中散性常疏。靜暉待月昏鐘後，制勝登高曉雨餘。正憶去年同此會，只今相望問何如。
月湖樓晚霽呈侍郎 鄧深 
湖光灧灧水平堤，醉倚欄干晚霽時。入鏡往來人倒影，窺天拂掠燕低飛。雨痕猶向梅粧見，風色偏於柳線知。景物相撩無好句，乞公詩作畫圖歸。
內集閣 鄧深 
畫閣深明雪壓冬，團欒宴賞酒樽同。獸爐香霧辟寒氣，翠幙妓圍回暖風。起絮撒鹽酬唱外，清歌妙舞笑談中。寧無好事賢張禹，不獨相忘著戴崇。
晚坐散花之室 鄧深 
官居無處寄幽棲，洞戶深沉坐最宜。靜撥爐薰挹香氣，間論畫壁數花枝。蟲鳴頗似雁來後，果熟還如鶯老時。吹徹角聲巫峽晚，片雲催雨更催詩。
玉虛洞其上有日月之象其旁有龍象之形 鄧深 
立馬香溪喚渡船，羊腸遶盡洞呀然。知誰開闢羣工巧，直許寬虛一室圓。龍象現形嚴佛土，烏蟾垂象燭壺天。惜哉不遇東坡賞，爲作新詩與世傳。
市橋成次韻 鄧深 
雷雹平時生馬蹄，偶衝暴漲去難追。一年病涉愁無奈，今日安行喜可知。虹飲江頭愁雨霽，龍橫水面暮雲垂。却憐舟楫無人渡，借我江心理釣絲。
峽江 鄧深 
擊電浮霜浪作堆，峽江試險眼初開。常驚四畔山圍繞，不見中間水去來。石出多奇吾甚愛，舟移太疾首頻回。瀕涯穩處憑誰問，我欲其間作釣臺。
柔遠樓 鄧深 
柔遠樓高豁寸眸，白鹽赤甲鎖關頭。四川形勝當前險，三峽波濤據上游。鳥道極天雲日近，靴城匝地市烟浮。時平久矣無戎馬，回首當年老杜憂。
賦清映閣 鄧深 
數椽茅屋小橋頭，地段無多景自幽。爲愛平池三尺水，最宜明月一輪秋。靜留人影摇歌扇，輕動風漣下釣鈎。相去幽居無十步，不論時節恣來遊。
同友人新陂莊少憩 鄧深 
家家轣轆絡絲聲，竹杖芒鞋取次行。村笛牧羊烟欲暝，農歌秧稻雨初晴。隨瓶沽得酒堪醉，就野挑來菜可羹。此是田家真况味，吾曹借取片時清。
賦清曠亭 鄧深 
半村半郭事林丘，非閣非船傍釣舟。秋月無邊凉細細，江天不盡水悠悠。誰開圖畫當前面，絕點塵埃到上頭。我輩不妨頻假榻，主人應喜共盟鷗。
登光寺塔 鄧深 
凱之曾說越中行，塔級親登眼始驚。畫合千山翠濃淡，枝分萬水練縱橫。樹頭低壓昏烟重，鶴背斜拖夕照明。疑是丹成生羽翼，泠然雲表御風清。
同廷美兄宿龍福寺 鄧深 
峰回路轉竹間扃，古寺尋幽當下程。淺屋近山寒較早，小窗容榻意偏清。睡魔催枕如元約，山鬼吹燈似薄情。樽酒重溫休惜醉，恐君長夜厭蛩聲。
過呂坊渡 鄧深 
江闊寒風痛括肌，村醪無力破寒威。融霜點滴松間雨，愛日晴明身上衣。闖竹柴扉黄犬吠，卧沙蓬艇白鷗飛。燒痕已覺春來近，稍放青青出土肥。
自賦大隱 鄧深 
柴門雖設日常關，衹有琴書几案間。屋宇無多聊近市，塵埃不到即深山。悠悠世事非吾事，往往雲閒是我閒。出處尚疑陶靖節，倦如飛鳥始知還。
賦芷 鄧深 
縹裁衣袂紫中單，觸眼亭亭露未乾。態度全然逼秋蕙，馨香的不讓春蘭。數枝瀟灑北窗晝，一室清幽六月寒。了不知名疑是芷，賦前詩後兩存看。
寄月湖先生兼簡渭叟 鄧深 
山莊杖屨飽相從，每月須拚十日中。鼎足三人同宿留，甕頭一盞奉從容。別來不隔千山月，舊賞難乘兩腋風。更想先生新活計，烟波別業興方濃。
贈別饒雲叟赴萬州教官 鄧深 
話別哦詩當酒甌，竹萌成笋麥方秋。數聲春後呼風鳥，百丈朝來送浪舟。已得通津好消息，何妨舊物小淹留。到官應動鄉關思，南浦西山若箇優。
遣興次韻 鄧深 
山閣舂容丈尺間，元無俗事撓清閒。有時把筆抄新句，整日開窗對舊山。葉帳靜看青似染，禽言細聽字終蠻。可憐蜂子尊王意，每到衙時似趁班。
追送何伯憲不及 鄧深 
追送無從謾寄詩，道間安穩我能知。情懷亦似居家樂，笑語依然奉母慈。巴水柳風新霽後，錢塘花雨暮春時。乃翁邂逅詢佳况，膝上時時置坦之。
送王敦素 鄧深 
龍蟠山色引衡廬，霜落江清影碧虛。鼓枻厭騎沙苑馬，行厨飫食武昌魚。緩歌玉樹翻新曲，趣入金鑾續舊書。官達故人稀會面，君來相見肯如初。
次韻方德秀 鄧深 
清風一榻借冰壺，邂逅相逢日與俱。學辯癡龍君有見，詩窮饞犬我何癯。似聞圓覺常開卷，未到方橋欲問途。稍待秋風凉冷後，相從十日却歸歟。
次韻歐陽天聰 鄧深 
今古由來幾廢興，人生底事謾勞生。一身休作籠中鳥，萬事終歸牆角檠。且與風光閒作主，莫於詩社倦尋盟。相從只麽消閒暇，自快人間物外情。
次韻吳文美 鄧深 
决科君輩不須疑，好采來如博局嬉。拾芥紫青非外事，舉杯富貴可前期。相將競奏大人賦，慫恿常談小子詩。接武虞廷須八凱，潁陽深遁我何知。
次韻答克修 鄧深 
懶慢相成拙似初，親朋莫問近何如。居然野性成孤鶴，聊爾塵編撲蠹魚。才比劉牆猶自短，詩如陶粟了無儲。驪珠相畀知君厚，燕石輕酬笑我疏。
又次韻答克修 鄧深 
前回藜杖遶芳郊，底處梅花出好梢。野彴低橫盈尺水，竹籬深護數家茅。春風桃李成生客，臘雪松筠是故交。剩欲再携樽酒去，柴門應復許人敲。
次韻答周公美 鄧深 
溫風慫恿柳婆娑，兩見春來蜂蝶多。遷變時光如轉燭，遲留日影欠揮戈。思君欲問加餐未，苦思能令太瘦麽。歲晚忘言除習氣，寒灰試共撥陰何。
次韻答公美二首  其一 鄧深 
幽居正傍小溪斜，想見樵風似若耶。固有詩章舒眼界，可無藥物助脾家。追歡難共長沙酒，遣睡姑嘗陸羽茶。更祝安心爲妙法，都將世事等空花。
次韻答公美二首  其二 鄧深 
四至長沙熟物情，留題勝處記吾曾。三生會是湖湘客，一鉢渾如雲水僧。贏得身輕閒有味，儘從人笑老無能。如君應飽田園樂，猶道啼饑有怨憎。
謁何世南 鄧深 
愚溪草聖祖鍾王，宰木今傷葉屢黄。何處卷藏雲滿紙，唯君護惜錦成囊。不聆洒翰音聲入，欲認驚龍氣焰長。一見自消饑渴念，天厨珍味不須嘗。
謁趙徽猷 鄧深 
把麾持節舊鄉關，雖幸爲眠一枕安。未睹青天孤此眼，不圖今日見公顔。雲烟秋霽湖山靜，霜月晨清橘柚寒。應屬詩翁搜好句，相從正願得窺斑。
再用韻 鄧深 
葛巾藜杖款重關，不獨風流識謝安。蘭玉滿庭驚醉眼，雲烟落紙照衰顔。也知鴻雁行應起，莫管鳧鷗盟漸寒。自笑斷鬚安字拙，空令短髮作詩斑。
懷清曠兄弟 鄧深 
可觀閣上借牀眠，明月清風不用錢。會面向來無空日，離羣何事有經年。相望千思江湖地，正坐三秋風雨天。耿耿青燈空透影，可堪新雁一聲傳。
夔府長至諸州之酒畢集每品嘗之或有味而無香或有香而無色月湖一日命酒匠置大甕悉以酒投其中而和之不費麯糵逡巡而化洗盞一吸奇絕出於意外于是從新封泥名之曰十州春請以七言賦之 鄧深 
樽中賢聖雜然陳，點化須臾清且醇。味壓宜城九醞酒，名高夔府十州春。投丸仙子難爭手，合麯香山未盡神。從事有靈應自慶，而今十部萃吾身。
村中病起 鄧深 
訪醫墟落疾難痊，肘後奇方得舊編。藥濟君臣親劑和，火停文武事烹煎。旁人笑道徒爲爾，午睡醒來已脫然。從此節宣防未病，那須扁鵲信真傳。
贈唐道士 鄧深  衡山
靈應堂中一羽衣，衡山來此住多時。困來拂榻終朝卧，醉後敲門半夜歸。留客屢嘗教買酒，向人長自說吟詩。開軒略種閒花木，此外懸知少是非。
畫壁 鄧深 
松柏雙雙夾竹青，來遊仙客稱閒情。一時幻出誰能爾，四者依然太瘦生。鬰鬰相交堪掬翠，昂昂自得若聞聲。如何艷冶容繁杏，殆恐人嫌境過清。
鐵拄杖次韻答趙侍郎 鄧深 
非竹非藤性最剛，鐵君風骨凜秋霜。清堅閱世千年久，正直持身九節長。宜向山林扶矍鑠，難隨車馬入康莊。只愁雷電搜蛟蜃，併及新詩不許藏。
嘗雲安麴米春 鄧深 
名自雲安已久傳，未嘗先覺口流涎。三杯通道正須此，一盞醺人今信然。取醉間關憐杜老，聞香比擬憶蘇僊。豈知閒散江湖客，快飲瞿唐灧澦邊。
何先生月湖樓 鄧深 
青天素月古今流，奇觀還須自我謀。照有餘輝眾人共，取之不禁此湖收。水容天色交光處，玉鑑冰壺不夜秋。俯仰無塵清絕甚，欄干百尺獨宜搜。
書事 鄧深 
柱礎晝生水，雲雷暮出山。天時已秋杪，氣候尚春間。
伏暑 鄧深 
正覺纖絺便，未容團扇閒。兒童昧災變，赤體更歡顔。
野外新秋 鄧深 
平野寬無際，層雲撥不開。曉容收雨後，凉意送秋來。
野眺即景 鄧深 
山晚餘紅照，林昏集眾鴉。泥深茭欲笋，水滿稻初花。
江亭 鄧深 
村舍隨山遠，沙寮傍岸還。輕烟魚復浦，殘雪手巾山。
散花之室六言  其一 鄧深 
無動現身說法，毗耶到處爲家。誰識逢場作戲，從教現女散花。
散花之室六言  其二 鄧深 
本有獻花佛事，何妨乞食歌姬。若了悟不住相，斯參透無言師。
賦張以道寒綠  其一 鄧深 
領略一軒寒綠，掃除萬種春紅。飽取披烟沐雨，全勝抹月批風。
賦張以道寒綠  其二 鄧深 
百世東坡居士，千秋甫里先生。近識南湖高隱，相望今古同情。
冬郊 鄧深 
荒草岡頭牧笛，急舂屋角吹煙。短景做催冬日，微暖號小春天。
枇杷六言 鄧深 
大似明珠徑寸，黄如香蠟成丸。落處韓嫣遺彈，可憐不救饑寒。
仲春即事 鄧深 
嘲弄春晴禽鬭語，揄揚風色柳摇絲。麥苗含穗枇杷熟，却似江南四月時。
楊花 鄧深 
楊花似雪雪應嗔，散漫輕飛太逼真。結習已消那得住，却沾塵土不沾身。
睡起 鄧深 
案頭黄嬭溫存睡，榻上青奴誘引凉。幽夢覺來山月上，一庭樹影滴金光。
晨雪渡洑陂 鄧深 
竹外楊枝學小梅，竹間茅屋白皚皚。撐舟獨擁蓑衣出，堪畫何須待晚來。
雪消 鄧深 
簷聲不斷元非雨，山色纔開豈是雲。萬象終然仍舊貫，詎須裝點巧紛紛。
清曠靜坐 鄧深 
草迷犢角掛林笋，風起繭毛揚樹花。不見黄鶯飛上柳，得知深處暗藏鴉。
偶感 鄧深 
兀兀詩書早歲勤，而今掩卷養天真。政須無語參摩詰，底用清談學晉人。
即事六絕  其一 鄧深 
卧櫓無聲百丈斜，牽夫匍匐入蘆花。寒雲過雁愁相顧，踏損尋常落處沙。
即事六絕  其二 鄧深 
凄風夜雨黄牛峽，愛日寒雲白狗岍。穩上瞿唐猶幾日，關山須看月初圓。
即事六絕  其三 鄧深 
舊年不雪新年雪，今日非春明日春。滕六勾芒真劣相，寒溫相語作比鄰。
即事六絕  其四 鄧深 
纈紋斑駮遶山園，青带縈紆落澗泉。十月梨花開滿樹，直疑梅蘂破寒烟。
即事六絕  其五 鄧深 
昏烟漠漠雨霏霏，四月輕寒浸裌衣。葉滿筠籃桑徑晚，杜鵑聲急楝花飛。
即事六絕  其六 鄧深 
林間無葉供風落，溪上有梅迎雪開。斜日未收門巷暖，兒童笑指蹇驢來。
翠竹人家 鄧深 
戶外江平不肯流，短籬疏竹翠光浮。畦蔬遶舍畬田粟，一飽無求百不憂。
村童 鄧深 
侵星裹飯下高山，負石趨城得米還。不識往來爲幾里，衹言住處指雲間。
漁父詞二首  其一 鄧深 
西風淅淅颭菰蒲，獨棹扁舟釣五湖。買斷水鄉真樂處，月明雲冷笛聲孤。
漁父詞二首  其二 鄧深 
活計平生一釣船，將魚換酒不論錢。夜來醉倒蓬籠底，却在蘆花宿雁邊。
舟中即事三首  其一 鄧深 
兩岸農家各自耕，相過正欠小舟撐。牧童來往如平地，騎得吳牛入水行。
舟中即事三首  其二 鄧深 
騰身赤鯉江心躍，浮鼻烏牛渡口過。雨後風清雲凈盡，一眉新月映寒波。
舟中即事三首  其三 鄧深 
曬翅鸕鶿映日斜，倒懸羣鴨趁魚蝦。槿籬石徑通門處，茅屋松林賣酒家。
雨卧舟中 鄧深 
不許抬頭篷底下，僅容舒膝簟中間。聽風聽雨聽灘浪，纔得晴時出看山。
樂口橋即事 鄧深 
雨餘溪漲急機舂，緣岸人家柳弄風。路轉源深行步緩，青山映水野桃紅。
宜春解纜 鄧深 
江迥晨光獨早回，放船東下興悠哉。西風嫋嫋携將去，細雨冥冥看得來。
瀼西亭即事 鄧深 
危亭曲檻俯溪流，去去來來渡口舟。微雨不妨人刈麥，輕烟正可客垂鈎。
灧澦堆 鄧深 
水合百源爭一關，正須灧澦控奔湍。露機象馬渾閒事，合作頹波砥柱看。
飛練 鄧深 
見說天孫巧一機，銀河練就雪爭輝。長風吹下三千尺，衹恐麻姑合得衣。
登普濟寺慈氏閣 鄧深 
柔遠樓中俯市囂，萬家蟻聚汩塵勞。此中更覺樓低小，佛界由來著眼高。
題壁平沙落雁 鄧深 
江寒烟暮水明霞，曲折斜行雁落沙。曾是瀟湘篷底見，還疑今夜宿蘆花。
次韻繡屏 鄧深 
定是司花怯曉寒，花枝圍處密縈蟠。草針柳線藏真巧，莫作尋常倚市看。
戲留友人把酒 鄧深 
柳還飛絮春餘幾，幸有清樽可共持。今我未眠卿莫去，古人皆飲子休辭。
觀酒庫落成  其一 鄧深 
畢卓夜行因滿甕，嗣宗喜仕爲盈厨。自憐小戶無如我，不斷瓶沽斷酒沽。
觀酒庫落成  其二 鄧深 
泥沙糟粕不堪傳，有酒知盈幾百船。浪說添盃吹野水，何如真變錫山泉。
荷  其一 鄧深 
田田藕葉綠如裳，拍塞池亭盡是香。不受纖塵偏受露，十分清絕倚晨光。
荷  其二 鄧深 
蓮未開時香在葉，他花縱好葉無香。製衣未入騷人手，象鼻何妨吸酒光。
憫松 鄧深 
誰借毛錐千字力，曲留髯叟百年身。未能晦蹟終難保，樗櫟林間是散人。
贈梅 鄧深 
花蒙臘雪袁安卧，影落寒江正則魂。忽見江南春信息，誰教驛使到夔門。
別金華朱丞  其一 鄧深 
客中相識便相知，日日相過不問時。除却酒杯澆旅况，若非坐隱即論詩。
別金華朱丞  其二 鄧深 
梅信傳黄麥正秋，征衣抖擻去難留。應從臨汝江邊過，傳語灘頭舊釣舟。
答莊權之 鄧深 
寒窗十載江湖夢，夜月三更風露秋。靜坐觀心香一炷，平生詩病一時瘳。
次韻答陳仲思  其一 鄧深 
彤雲凍合晚來風，百里溪山雪色同。李棨那能說詩興，嗣宗端復嘆途窮。
次韻答陳仲思  其二 鄧深 
吟君詩罷不成歡，尚阻青燈話歲寒。亦欲分嘗竹窗碧，少須春後薦春盤。
贈錢道人 鄧深 
善說相傳唐世術，不言錢有晉人風。非錢可况言真寔，肯與尋常賣相同。
賦歐陽道士舞仙 鄧深 
博山烟燼夜三更，萬籟聲沉月一庭。拂拭琴床彈古調，松梢鶴睡洒然醒。
千葉石榴  其一 鄧深 
丹房疊蘤炯雙眸，焰焰燒空夜不收。莫遣殘英顛倒落，一枝開早見釵頭。
千葉石榴  其二 鄧深 
誰家巧婦爲花謀，針線殘零細意收。不管生紅難熨貼，從教百皺綴枝頭。
中秋無月肯堂邀小酌賦三五七言 鄧深 
雨飄零，風凄清。坐念今夕月，知從何處明。未須無月更作惡，但願有酒常同傾。
木芙蓉 鄧深 
露冷煙凄草樹荒，木芙蓉好試平章。蒲萄晚葉尤宜日，芍藥秋花正耐霜。蜀錦卷幃粧院落，秦宮開鏡照池塘。寫容安得劍南老，聊復殷勤酹一觴。
六言四首  其一 鄧深 
三峽上游煙水，四川極險關山。滿市笙歌晝永，漫山桃李春閑。
六言四首  其二 鄧深 
處處賞心宜主，公來詩眼偏明。掃千軍有筆陣，可一日無酒兵。
六言四首  其三 鄧深 
百千年陣磧在，六七月雪流來。文筆手巾南向，白鹽赤甲東回。
六言四首  其四 鄧深 
嗟此地得何晚，見孤芳陋羣妍。小試鳳樓工巧，終圖麟閣風煙。
絕句  其一 鄧深 
兀坐長吟五十詩，怪來几案夜生輝。胸中錦段明如許，羞得吳娃懶上機。
絕句  其二 鄧深 
桑里相聞路一程，無從款接笑談清。那知邂逅論詩處，秋滿瀟湘鴈送聲。
絕句 鄧深 
毛穎諸孫二十輩，千里相看誰與同。有兩客卿變名姓，烏有先生亡是公。
漫成 鄧深 
飲罷浮蛆聊隱几，醒來捫虱謾看書。風清襟袖凉無限，雲晚溪山畫不如。
遊仲文園池 鄧深 
曲岸呼舟疾，幽園躡屐徐。軒窗數椽屋，雨露四時蔬。補塹新移竹，穿池待種魚。花間留客晚，數問酒何如。
遊方壺 鄧深 
摘勝尋幽須携壺，人生偷取醉工夫。楚天雲浄秋雨餘，王孫招客追觀娛。晝寢忽來喚宰予，道有方壺宜同趨。江神解事驅龍魚，水波不興清風徐。柔櫓咿啞人歌呼，美酒滿載不待沽。登亭忻與竹鶴徒，有徑深穩醉何虞。住處領略貪須臾，頻頻改席殊趑趄。湘流渺渺含碧虛，孤煙落日不可模。市塵彼岸自一區，嘉木奇石鄰座隅。亭下蒲帆逝不居，往往望此如仙都。近對岳麓翠屏鋪，上頭目力到重湖。昔年登覽蔾杖扶，清凉甘露來香厨。相看不遠跡尚疏，濟勝之具空踟躕。興盡請以歲月書，仇香洒墨鸞鳳如。別后寄我詩成圖，爲問畫家傳本無。
詩一首 鄧深 
鵝鴨江村曲，人家竹樹深。閑雲自來去，皎日屢晴陰。水送園蔬葉，谷傳樵斧音。瘦驢鞭不動，風處得披襟。
遊東屯 鄧深 
滿目燒畬險，那知此地偏。一川通穩水，百頃著平田。茅屋址猶在，草堂名自傳。蠻歌晚來起，仍覺在天邊。
次韻餞行 鄧深  西湖
君到西湖四月天，酴醾過後藕花前。却看梅子垂金彈，恰映楊花鋪白氈。擲帽袁耽無復戲，著鞭祖逖有誰先。姑蘇儻見平反使，生澀休言有此篇。
留通商館數日 鄧深 
商館非閑地，閑人偶在旁。無端聲利役，有許去來忙。受雨芭蕉響，懷風䆉䅉香。江郊秋易盛，早獻十分凉。
訪天寶洞 鄧深 
遠尋仙洞上崔嵬，洞口諸峰翠作堆。先把姓名書洞竹，洞門終待玉匙開。
清處爲書記曾魯卿作 鄧深 
小竹聊須長，閑花懶復栽。泉聲洗歌吹，雲氣障塵埃。籟靜初香裊，琴橫月上來。有時聞警露，夢覺自蓬萊。
題梅壇 王時彥 
梅尉孤忠揭，芳名千古傳。官卑奚意隱，心正即神仙。敢諫憂時切，爲臣願主賢。旌陽稱令尹，對峙是丹泉。
題梅山雲悅樓 王時彥 
一生活計一身閑，日與白雲相往還。五百年間知此味，華山去後到梅山。
題鵝鼻山 史幹 
龍泉五盞張帆去，鵝鼻三杯衣錦歸。寄語長泉後生者，年年盛事莫相違。
游大滌 王溉 
山合群峰路屈盤，溪行九折勢蜿蜒。雲根長伴仙人迹，元蓋潛通大滌天。玉殿香消人寂寂，石壇花落草芊芊。黄冠解識尋幽興，爲洗寒鐺煮碧泉。
老人村 王溉 
山前老澤經行路，百歲翁翁猶健步。非仙非佛非鬼神，不識人間鹽與醋。嗜欲既淺亦機深，窟宅宜與仙家鄰。
句  其一 王溉  西湖
只應喚作小西湖。
句  其二 王溉 
仙人有宮號儲福，藏在千山萬山曲。翠微高下壓簷楹，重疊堆峰三十六。
句  其三 王溉 
西邊更擁上皇山，大面六頂不可攀。
句 許自誠 
雄當蜀道三千里，巍壓荆南十五州。
次袁說友巫山十二峰二十五韻 毌丘恪  泰山
縑素巧貌溪山姿，寶藏肯笑虎頭癡。何人夜半胠篋去，信爲羽化無疑遲。魏明不惜萬夫力，鑿山累土誇神奇。景陽突起芳林苑，穀城文石光參差。葉公好龍廣射虎，大方安能不笑之。至人於物特寓目，遠象過眼心弗隨。我公看山正如此，肯趁兒童脚力疲。胸中五嶽鎮地軸，眼底三辰昭旂旗。擢由漢庭寵分鉞，來撫蜀土初褰帷。巫山一覽窺妙處，寫入長歌賡竹枝。坐令十二峰增重，已覺氣壓嵩華低。太室少室敢輩行，小孤大孤何兒嬉。岱宗日觀峻徒爾，崑崙天柱高安爲。出雲作雨均有是，泥金鏤玉彼一時。所謂造化一尤物，不在九華真在茲。中山前言恐遂廢，公之妙論已四馳。半語猶存大公正，蟠胸經濟看設施。要令利濟均四海，無間山崖與水湄。只今蒼生方屬望，休戚在公顰伸眉。願公更爲天下重，所養自養觀諸頤。量陂誰復能澂撓，德表居然無磷緇。巖石巍巍具瞻在，孰不嘆仰聲噫嘻。又何必東望瀛，南望嶷，北有天後之峻嶺，西有雲表之峨嵋。與公高名并不朽，配以今日巫山詩。
梅林分韻得詩字 呂宜之 
寒梅如高人，冰雪凜風期。霜威凌萬木，孤芳綴疏枝。古來歲寒心，肯與時節移。家家浣溪南，橫斜映笆籬。老樹更崛奇，矯矯蛟龍姿。中有調鼎味，幾年江之湄。征衫十年寒，霜蹄快追隨。先生羊叔子，到處英名垂。對花有妙語，豪氣無百巵。興來屬湛輩，同出舂容詩。
題文州安靜堂 呂宜之 
峽束秋空一線青，萬山深處長官廳。此堂虛曠無餘物，面面爲開碧玉屏。
夜泊李陽驛 高邁 
風拂烏紗兩鬢秋，李陽溪上夜停舟。市燈閃月聞鳴犬，城柝敲風起睡鷗。千里遠馳承寵命，通宵不寐爲民憂。幽懷自信清如洗，獨倚篷窗看斗牛。
勉婿史彌大 高邁 
老朽歸田久，鳥紗白髮新。經綸天下事，都屬少年人。
建德縣詠懷 高邁 
日午琴堂吏散衙，不愁鬢雪點烏紗。訟清犴獄塵封草，人靜公庭鳥啄花。惟願兒童無凍餒，每令野老勸桑麻。聖恩未報吾心赤，肯效青門學種瓜。
道傍菊 高邁 
荆棘叢中是故鄰，更無君子與相親。含英吐秀西風裏，空把芳心向路人。
寒梅野雀圖 高邁 
陰陰榕葉覆寒梅，山徑無蹤盡綠苔。啼鳥自知安穩處，成群飛去又飛來。
詠賨城景物之勝 何熙志 
欲說賨城好，先誇方物妍。金羹收稻後，紅腊落梅前。照座梨偏紫，堆盤荔更鮮。雪縢尤異產，應不數花牋。
續題鄭國華昌州牛尾驛 何熙志 
十年去國真悠悠，祇今便可行歸休。平生意氣羞牛後，去踏金鰲頂上遊。
句  其一 何熙志 
拓開天外無窮景，望盡坤維到處山。
句  其二 何熙志 
一山九頂燈常現，六月三峨雪未消。
紅梅 劉嗣慶 
瞥眼繁華處處空，寒林獨透一枝紅。入時姿態人爭羨，清韵須知冰雪同。
題黄犢嶺 呂紘 
疇昔聞高隱，紅塵隔遠林。間乘黄犢出，踏破白雲深。自得忘歸樂，應多扣角吟。如今秋草沒，幾約與僧尋。
九日次應侍郎仁伯韻 鄭洪 
九日風高快客情，穹然天宇氣澄明。白衣酒送人難得，黄菊花開句易成。對景渾忘披雪鬢，登高喜放遏雲聲。古人曾墮龍山帽，爲愛金風兩腋清。
遊仙都  其一 吳謹微 
薄宦驅人畏簡書，金柔暑濁倦征途。歸來有意尋真境，路入仙都不憚迂。
遊仙都  其二 吳謹微 
轍迹峰前聊息迹，忘歸洞口未能歸。往來名利憧憧者，著脚仙都亦自稀。
遊仙都  其三 吳謹微 
黄冠道士老而癯，相對談玄一事無。勸我莫教沉宦海，人間亦自有仙都。
遊仙都  其四 吳謹微 
石筍古傳八百丈，鼎湖仙去幾千年。我疑二事無從政，但信仙都是洞天。
遊仙都  其五 吳謹微 
山下霏微雨灑塵，門前嘹唳鶴迎人。遂成一覺仙都夢，更訪遺蹤得隱真。
題西門外筰橋下觀音院 仲昂 
雨砌風亭長綠苔，壁間題字半塵埃。城南蕭寺無人迹，幾度曾因送客來。
句  其一 仲昂 
慮澹常高枕。
句  其二 仲昂 
平生不識巴南路，夢到孤雲兩角西。
句 牟孔錫 
天池十里如鑑湖，荷花可折魚可膾。
用彥平韻賦石外舅短項翁 耿鎡 
人生何地逃奇耦，白髮轉頭成宿莽。百年同盡草一丘，誰見乘槎上牛斗。不如醉倒三萬場，何必龍山歲重九。先生元是古達人，身外所忻惟有酒。石交自得短項翁，燕頷鳶肩非我友。邇來带眼寬綠筠，結喉不造鴛鷺群。十年孛窣牆下塵，仰面詎識高崑崙。先生取人略形貌，翁獲展盡終不渾。我欲挽翁歸翠微，手栽杞菊如天隨。願翁醉客莫嫌擾，買山政賦淮南小。
用功成韻賦外舅短項翁 耿鎡 
君不見王績非狂生，筆墨掃盡惟酒經。又不見志和非漫尉，江湖醉詠漁歌耳。文章得失兩夢事，一醉從渠俱不理。人間自有行秘書，此翁聊爲山澤儒。平生斟酌自飽滿，寧復有欠寧有餘。可憐蹣跚挽不前，屬車豈識從甘泉。不矜萬卷腹空洞，渴夢只恐東溟乾。莫疑此翁拘器窮，此翁有用非啞鐘。濁醪作賢清作聖，翁不異味同其空。我方畏縮立下風，伸頸一笑短項逢。脫冠與翁共醉倒，從人笑此兩禿翁。
西樓 耿鎡  洞庭湖
西樓一曲舊笙歌，千古當樓面翠峨。花發花殘香徑雨，月生月落洞庭波。地雄鼓角秋聲壯，天迥闌干夕照多。四百年來逢妙手，要看風物似元和。
玉虹泉 何錫汝 
百尺雲巖佛閣前，晚鐘疏葉思悠然。岸邊酌酒和清露，石上題詩染翠烟。半嶺泉鳴通古澗，數峰秋盡隔寒川。西風似欲吹人起，去逐騎鯨汗漫仙。
華蓋山 鄧犀如 
日沈露下不勝寒，絕頂江南第一山。脚底雲平疑可步，身邊月近似容攀。諸天合在虛無際，清磬應聞縹緲間。欲拚今宵不成寐，遇風高處著仙班。
槐林院二首  其一 鄧犀如 
野色寒如許，山容瘦不禁。因閒携竹杖，乘興宿槐林。衲子蒙頭坐，騷人擁鼻吟。南柯休入夢，軒冕本無心。
槐林院二首  其二 鄧犀如 
竹樹參差合，川原遠近分。旛旛晴後見，鐘磬夜中聞。野碓閒春水，春橋冷度雲。庭空遊客散，鳴鳥自呼羣。
思維路 張世美 
一來一往幾車馬，可北可南多路岐。莫待迷途重回首，未曾差處著思維。
詩一首 宋泰發 
薰風將雨熟黄梅，忙裏偷閑此地來。更欲少留償逸興，長官却怕晚衙催。
題天竺寺壁 李天才 
走殺東頭供奉官，御香頻降雨猶慳。相公端坐都堂裏，天竺觀音又下山。
題句容酒肆壁 李天才 
青裙白面哄挑菜，茅舍竹籬疏見梅。春事隔年無信息，一聲啼鳥喚將來。
廣寧橋懷韓有功 朱襲封 
河梁風月故時秋，不見先生曳杖游。萬疊遠青愁對起，一川漲綠淚爭流。
句 范元作 
山連巫峽幾千里，水闊沅湘三四州。
過子美草堂 馬俌 
棲遲九月錦水行，獨過草堂西出城。村樹苒苒秋照白，水花漪漪江水明。溪邊三重結茅屋，松蘿翳疏晚雨清。往來沽酒且有客，胡爲奔走不自停。四海紛然霾曀多，我憂豈但白馬盟。藜藿未足飽我腹，况又一頃供耕耘。只今騎驢望八極，終日飄飄浪如許。可堪顔色太癯生，憂愁盡入篇章苦。信眉一笑古復作，却似韓宣適東魯。此生蕩漾胡能留，雨脚風塵奚所休。此道滄浪付一漚，喚之千古與爾謀。吾亦往矣作春秋。
水月亭 馬俌 
陽來中坤坎波翻，月本於地仍東還。誰爲聚之古祗柏，涵碧湛湛琉璃盤。珊瑚晶瑛澈凝湍，西風晚來覺秋寬。海蕩冰碎天飛旋，瞿曇指心以探禪。魄死澤困與爾言，夜游倚聲霓裳讙。捉影或墮不可援，幻癡益多吾懔然。明河繞衣吹佩環，毛髮飄蕭亂空寒。頗欲乘槎此窮源，脫屣濁世摶林騫。采華食葉爲玉仙。
浣花溪 馬俌 
浣花溪邊濯錦裳，百花滿潭溪水香。竇奩散盡有霜戟，草秣匹馬不可當。當時濯衣只偶爾，豈似取履張子房。烈烈遽見蔽此蜀，喪亂懷爾徒悲傷。年年春風媚楊柳，彩纜㛪姌雲霞張。溪邊遊冶紅粉娘，了不識字空悠颺。採花蕩槳不歸去，暮隔烟水眠幽芳。
題定明大像 閻禹錫 
造化秘奇勝，洪流繞崇崗。層樓百仞高，下□雲水鄉。空嵌獨秀峰，雷霓揮銛鋩。神□□□丁，金仙儼垂裳。懸知天壤間，異事不可□。□嘉與甯川，二像遥相望。怒濤喬嶽中，涌出大法王。奇怪豈人力，窺測固渺茫。□□□□□，藤蘿罥幽香。夜深龍作禮，寶炬勝霞光。我生西南陬，薄宦游東方。睹此兩奇絕，儻怳如癡狂。由來豪放詞，不付白面郎。矧此無盡藏，綺語未足償。小詩勒岩阿，相與石像長。
賀鄭簿生孫 鄭暉老 
望及清秋到眼明，建溪溪上現長庚。雲間鸑鷟人間見，天上麒麟地上行。釋氏抱來真傑特，寶公摩後必奇英。傳家已有今衣鉢，會見公侯衮衮生。
贈海陵佘公老人 趙夔 
爲人八十有三歲，遊歷名山幾洞天。若問老翁何所得，無心學道不求仙。不求仙，仙自然，煉氣煉形精亦煉，精全神旺合長年。
桂山諸巖歌 趙夔 
秦皇開郡爲桂林，古號名邦五嶺陰。山琢玉簪攢萬疊，江分羅带繞千尋。青青四顧列羣山，生自天工巧若𨬖。玲瓏拔地聳層秀，崢嶸嵯峨星斗間。其中有巖十二所，伏波靈顯存祠宇。顔公讀書窟室中，疊彩北山如列布。何年龍隱沖霄去，鱗鬣形模鑱石路。仙人劉公飛升時，巖壁宛然遺舊題。穿雲仙跡次左右，□虛道氣多南溪。白雉聽經生人類，蕭寺豐碑有元記。信知一性無不通，石竇陰陰苔蘚蒙。西南中隱尤勝絕，穿處得名因呂公。曾公程公皆舊跡，遺愛在民傳古昔。沈沈巖谷有餘光，炎方勝槩神難藏。週迴不遠郛郭下，輪蹄追賞何忙忙。
桂山諸洞歌 趙夔 
宜人之地少陵詩，閱玩前賢詞意奇。爛然五詠非虛語，位壓坤方占一維。青青四顧列羣山，生自天工巧若𨬖。玲瓏拔地聳層秀，崢嶸嵯峨星斗間。其中有洞十二所，七星山下栖霞府。日月華君顯迹靈，遇者當時鄭冠卿。歸到人間已三載，仙洞光陰時未改。至今舊記傳無窮，玄巖蟠蟄聞白龍。一泓沈碧寒潭瑩，水月圓明下翠峰。枕城樓觀環俯視，綠鎖喬林春日媚。秦碑柳記已難觀，漓水南流泛渺漫。慶林巽穴玄風出，華景高明隱丹室。西方虛秀貫山腰，南華朝陽風景饒。夕陽北牖通仙徑，白雀嘉蓮池淥浄。許多佳致卒難題，留與詞人賡雅詠。
詩一首 趙夔 
青嶂橫開高幾重，巉巖直上半天中。虛明洞口千年久，澄澈流來一溜通。海蚌張頤方吸月，雲龍奮跡遂乘風。隼旗出有隨軒雨，指日秋成賀歲豐。
道過遂縣泊舟瞻大像有作 趙夔 
成佛經千祀，鎸崖已一章。爲憐塵世病，故作大醫王。黄面無苔蘚，青螺奈雪霜。灘聲門外轉，萬古閱舟航。
句 紹興某貴人 
綠樹带雲山罨畫，斜陽入地竹銷金。
投秦丞相 紹興選人 
多少儒生新及第，高燒銀燭照蛾眉。格天閣上三更雨，猶誦車攻復古詩。
句 紹興朝士 
疾風勁草識忠臣。
偈 紹興道者 
萬里雲歸洞，千山水向東。玉爐香冷處，烟散碧霞中。
偈 紹興太學生 
萬鴿飛翔繞帝都，朝昏收放費功夫。何如養取雲邊雁，沙漠能傳二聖書。
過凈名院觸目都似曾到問訊乃非也戲題絕句  其一 李薰 
入門彷彿記曾來，問訊山僧始此回。却覓舊遊無是處，只應形似遣人猜。
過凈名院觸目都似曾到問訊乃非也戲題絕句  其二 李薰 
世間形似巧迷人，總是安排底處真。縱復非真猶足喜，得來聊寄夢中身。
丙寅歲秋再抵長松奉等慈師入城作詩記一時事 李薰 
前來送師歸，今日迎師去。送迎我何勞，師乃困行路。天公將歸誰尤，耗斁此下土。一水禍未忘，旱勢復如許。小民惟怨咨，惜莫知其故。徑須憑佛力，庶可回帝怒。自憐操持約，一念寄香縷。氤氳才上徹，雲色暗窗戶。數聲跳珠急，忽已忘處所。老僧笑謂我，水旱要有數。德非與天通，造請輒違拒。官豈真德人，天意遽相與。更看鞭雷公，滂沛逐飛馭。定身固如如，未始間行住。抗走不少停，政恐塵埃污。傾心太平日，十五一風雨。官既罷迎送，師亦得安處。我聞低頭謝，勤爾相誨語。作詩書長松，來者尚有取。
從薛元法會食保福意軒得徑字 李薰 
春愁醉人心，灑面呼不醒。出門却入門，兀兀度晨暝。昨遊欣有得，水鏡謝磨瑩。豈惟勝紛華，頗復造禪定。君看青雲士，窘步爭捷徑。鏗爾詎舍瑟，硜乎方擊磬。何曾頃刻閑，通夕不遑瞑。彼應疾此固，我亦惡夫佞。人生出處耳，山林與朝廷。遲遲岐路間，去就須審訂。寧爲龜曳涂，勿作馬旋濘。羲馭靡容勒，風船猶可矴。但令尊不空，敢憚室垂罄。更結汗漫遊，後期君速聽。
十五日同登大慈寺樓得遠字 李薰 
重樓得雲氣深穩，戶牖誰能發關鍵。樓下輪蹄渙散馳，行人一顧不容返。好遊獨是我輩閒，褰衣直上相推挽。層軒危檻倚欲遍，更假胡床同息偃。西南繁會惟此都，昔號富饒今已損。填城華屋故依然，孰爲君王愛基本。茫茫八表聊縱目，情知日近長安遠。白雲浩蕩飛鳥沒，玉笙凄凉紅紛晚。梁王吹臺得李杜，黄公酒壚醉嵇阮。高峰千載凜莫攀，與世相濁徒混混。荷衣蕙带芙蓉裳，野服猶堪敵華衮。去梯熟復共君謀，殺馬毀車從此遁。
三月四日遊大雲寺分韻得三字佛龕多題名韋獨抗段文昌李景讓鄭愚四人者可考王文穆呂正閔治平嘉祐間過此亦有筆迹因以詩記 李薰 
野寺依絕壁，化身滿諸龕。後前莽難測，千億紛相參。妙斲謝斤斧，高樓軼烟嵐。旁行栗危棧，俯瞰驚深潭。歲月浸荒老，苔蘚爭封函。亦有好事者，增飭施朱藍。經營定自圖，諜雅奚未暗。款識或可辨，上下試與探。遠徵固寂寞，近取才二三。開元韋庶子，剖符劍之南。咄嗟檀施開，至今爲美談。墨卿少羈窶，節旄晚毿毿。樂和盛家法，國垢猶包含。鄭氏雖世儒，蠻禍竟莫戡。舊相粵冀級，經從各停驂。翰林寵則多，御史德豈慚。數公方盛壯，厥聲實訏覃。紛華竟安在，人壽無彭聃。彼石尚云朽，吾生諒何堪。華前一笑粲，現此優波曇。稽首識歸處，徑欲投佩簪。蠢蠢誰汝縛，竊食如春蠶。祓除偶辰巳，風景清且酣。相引著勝地，佛日况可貪。敢誇一醉富，庶解憂心惔。因歌以記之，放筆書僧菴。
偈 釋自清 
糞箕扛去轎抬回，優鉢曇花向日開。但願老僧高著眼，管教平地一聲雷。
晚春 釋守璋 
草深烟景重，林茂夕陽微。不雨花猶落，無風絮自飛。
句 釋廣勤 
筆端造化如東君，著物不簡亦不繁。
遺陳氈頭 張圓覺 
釋氏三千金世界，道士十二玉樓臺。不知雲鶴今何處，空使氈頭夜卧階。
題白雲堂 陳田夫 
我愛瀟湘境，朱陵後洞天。白雲堂裏客，青草渡頭眠。小艇牽紅鯉，幽池種白蓮。頤真堪此地，風月兩依然。
白龜泉 陳田夫 
天下白龜三處顯，怡山少室壽仙亭。我今卜筑南山頂，得爾爲鄰祝聖齡。
臨江太守生日 李季可 
道路盡歌賢太守，祈頌萬人同一口。只應憫及黄衣兒，亦使銜環致君壽。
獨吟 盛曠  衡山
刊名紫簡群魔賓，扶桑暘谷奏玉晨。控駕三素輔翊宸，敢忘南嶽魏夫人。
句 趙逵 
皇心未敢宴安圖。
使虜過汴京作 龐謙孺 
蒼龍觀闕東風外，黄道星辰北斗邊。月照九衢平似水，胡兒吹笛內門前。
日暮 龐謙孺 
水底晃微霞，孤村古路叉。稻簷排凍雀，牛背落昏鴉。行客猶貪路，歸帆未到家。交遊書札斷，寂寞過天涯。
題渡水羅漢畫 龐謙孺 
偏袒右肩赤一膊，開顔含笑不作惡。廣深莫種金蓮花，故使浮杯襯雙脚。心既忘形亦忘怖，徒使旁觀毛髮豎。本無行止令人圖，竟到彼岸歸何處。我知畫者意識真，是故古來傳至今。亦無此心可得驚，亦無此身可得沈。浪頭乘風正得路，不動莊嚴幾時去。從今不往亦不還，一幅之間作常住。君不聞古人祇作如是觀，請公莫問何以故。
郊居九日 龐謙孺 
樹夾門方正，谿侵岸欲隤。水摇雲影動，風抑鳥聲回。籬缺舟常過，庭空客不來。故人經歲月，又見菊花開。
古詩  其一 龐謙孺 
處身乾坤中，適意乃其常。貧賤亦天然，尤怨徒自傷。平生賦命薄，守己豈不良。量分稍過差，神理翻百殃。苟無濟世具，希進未免狂。鄙哉綿上人，遠迹空潛藏。市朝車馬喧，不礙松菊芳。何妨著衣冠，用捨姑逢場。儻無僥倖心，世亦不見戕。
古詩  其二 龐謙孺 
十旬五旬病，三日兩日餓。閉門本求安，歲月不可過。秋成尚百日，急迫如星火。西風吹楸林，木葉朝來墮。夕陽下城頭，蟋蟀鳴戶左。褰裳臨溪水，照影非昔我。悲歌動鄰里，慘慘風滿座。懷深聲愈凄，辭絕意難和。人生一世間，太半逢坎坷。爲樂須及時，倏忽傷老大。
古詩  其三 龐謙孺 
西風正浩蕩，出門無所尋。强起理菊花，聊以慰我心。傍籬見南山，經旬阻秋霖。豈不欲傲遊，慮此泥濘深。凉飚带寒烟，暝色著高林。歸鳥未遑棲，槭槭風葉吟。遊子悲故鄉，感嘆歲月深。一室蔽蓬蒿，空壺絕孤斟。徘徊東牆下，仰視林端參。耿耿夜何長，白露濕衣襟。
古詩  其四 龐謙孺 
初日照池底，游魚戲漣漪。落日延西林，蜻蜓弄斜暉。忘情體自適，不但禽鳥微。以茲慰心胸，富貴如何違。捨策看清溪，步屧臨荆扉。青天委長流，孤雲無所依。居然忘物我，身世忽若遺。
古詩  其五 龐謙孺 
凡人種園花，但取紅紫麗。今我種園花，所樂在生意。侵晨草露濕，園林有清氣。寢興不裹首，散策遶花次。次第除繁枝，分明去浪蕊。客至旋結襟，捨柯惜餘味。新稍纔過屋，弱幹漸拂地。是中有深趣，欣然心自慰。
古詩  其六 龐謙孺 
送客出河門，返手閉籬關。歸來懸午窗，坐看屋上山。眾雛困未覺，擣藥聲已殘。倦鳥止不飛，雞犬亦在欄。高林靜白日，時覺鳥聲閑。寂寂窮巷中，翳翳桑柘間。不妨麻稻香，無時來鼻端。
古詩四首呈劉行簡給事丈  其一 龐謙孺 
人生寄寒暑，銷鑠如然薪。但見烈火炎，倏忽糜灰塵。不過數十改，即已無此身。豈不甚哀哉，言之爲酸辛。達士易與足，一飽即自伸。遇者運多途，貪婪喪其真。如此不飲酒，徒爲世上人。
古詩四首呈劉行簡給事丈  其二 龐謙孺 
一室守丘壑，四海無遐想。樂此鄰里歡，坐閱草木長。燕寢北窗下，枕几遂俯仰。清風動柴荆，白日照窮巷。接目有佳色，到耳無驚響。樂哉心迹安，庶保神氣養。百年茅簷下，邈矣千載上。
古詩四首呈劉行簡給事丈  其三 龐謙孺 
少年負豪氣，乃心在有爲。天下非我能，胡爲久棲棲。聖賢既在上，治具皆設施。一廛爲天氓，豈不樂在茲。但願禾黍肥，富貴從此辭。雨露被東皋，草木含華滋。一物遂生成，仰荷皇天私。努力且加餐，已矣復何期。
古詩四首呈劉行簡給事丈  其四 龐謙孺 
人無百年期，乃爲千歲根。蓄積爲眾鶵，此意古所敦。憫余貧賤士，窘束未易論。今歲夏潦至，信宿水浸門。舊粟已告竭，新稼無一存。朝分糠籺餐，暮掇藜藿吞。一身未保活，况敢念子孫。雖云傷我懷，賦命不可奔。未死尚爲氓，一息猶天恩。
絕句 龐謙孺 
小雨收溪北，微雲沒舍西。地暄鸚鵡鬭，日暖鷓鴣啼。
無題二首  其一 龐謙孺 
春風桃李容，能得幾時好。誰憐澗底花，自對春風老。
無題二首  其二 龐謙孺 
可惜花無主，分明枉過春。誰憐桃李艷，却屬路行人。
絕句三首  其一 龐謙孺 
楚天落日暮雲浮，痛飲狂歌不覺愁。醉眼山光似鄉曲，怎知身在漢江頭。
絕句三首  其二 龐謙孺 
漢口風光惱殺人，綠楊無數繞江津。草堂日日來新燕，釣艇時時得錦鱗。
絕句三首  其三 龐謙孺 
大別寺前春草深，鳳棲山下漢江清。空村野隴誰爲主，賴有流移旅客耕。
表侄趙文鼎監稅傳老拙所定九品杜詩說正宗作詩告之 龐謙孺 
平生竭力參詩句，久矣冥搜見機杼。豈惟藴蓄徹遮欄，要使幽深盡呈露。君今學詩叩妙理，頗已具眼識精粗。他年陶冶融心神，好與造化開門戶。讀之便感誰使然，若見其事在其處。會須體物奪天機，便可分庭抗李杜。風騷樂府久寂寞，但見坡谷正馳騖。君才妙齡中科選，第恐此道非先務。詩分九品吾所創，妄與正宗闢行路。君今持此欲誰論，勿使羣言生謗怒。
還至吳興春事已過綠陰森然小圃可愛摘青梅嘗煮酒一首 龐謙孺 
爲客清霜重，歸來夏木蒼。雞鵝驚甚大，童稚覺微長。花絮今無迹，園林未肯荒。青梅應可摘，臘酒要開嘗。
聞虜人敗于柘皋作口號十首  其一 龐謙孺 
正陽門下草還生，宮殿無人也自春。上皇昔日登臨地，愁殺當時老大臣。
聞虜人敗于柘皋作口號十首  其二 龐謙孺 
鐵鷂乘時轉海津，兜牟閃閃白如銀。只今邊郡羞投拜，淮北淮南正殺人。
聞虜人敗于柘皋作口號十首  其三 龐謙孺 
文武宣和盛兩班，當時都道取燕山。三京隨手殘燒盡，今日誰迎二聖還。
聞虜人敗于柘皋作口號十首  其四 龐謙孺 
黏罕中間陷兩京，當時兀朮尚無名。如今索鬭無時了，不使山川見太平。
聞虜人敗于柘皋作口號十首  其五 龐謙孺 
胡馬縱橫壓上流，朝廷歲歲講防秋。相公必欲安淮甸，早發官兵據壽州。
聞虜人敗于柘皋作口號十首  其六 龐謙孺 
京口人來說禁江，似聞胡騎再跳梁。夜來急遞傳新報，見說官軍戰順昌。
聞虜人敗于柘皋作口號十首  其七 龐謙孺 
聞道諸軍遣背嵬，柘皋合戰打頭回。不煩宣撫親提劍，鐵塔前鋒一布摧。
聞虜人敗于柘皋作口號十首  其八 龐謙孺 
戰伐無多生女真，人傳强半是簽軍。可憐盡死天兵手，但恐官家不得聞。
聞虜人敗于柘皋作口號十首  其九 龐謙孺 
一自官軍報捷頻，番人無數願歸明。渠魁未必能方略，所恃多多以力爭。
聞虜人敗于柘皋作口號十首  其一○ 龐謙孺 
今年太歲火逢辛，火德炎炎照紫宸。眼看點虜遭天破，未必朝廷用一人。
聞虜酋被戕淮南漸平喜而作詩 龐謙孺 
聖主久臨御，戢戈息生靈。狂胡犯天紀，躍馬捨虜庭。四海漲烽烟，白晝亦晦冥。不惟師無名，豈有間可乘。大將失經略，淮壖氣如蒸。虜騎犯和州，采石勢不勝。登壇刑白馬，意氣甚憑陵。朝廷頗憂虞，眾心若摇旌。誰知肘腋禍，自彼蕭牆興。皇天相我多，一失遂有能。黔黎賣釵釧，果見酒價騰。坐收不戰功，宵旰今已寧。宸章粲星斗，蜂目見丹青。行行若死然，此亦不足稱。誰云暴無傷，以茲庶可懲。
答何中丞伯壽 龐謙孺  西湖
三載皇輿駐武林，宮前新柳漸成陰。西湖風月愁難度，艮嶽峰巒夢枉尋。老馬驚思歸汴路，寒江吼激破胡心。白蘋洲上懷鄉久，夜夜啼鵑卧未深。
題天柱山鴻都觀 惠哲 
鐘鼓千年後，耕桑萬嶺巔。松杉森老氣，桃李弄餘妍。烟暝東西塢，泉分上下田。直疑秦避世，自古一山川。
西湖社成集來鵲樓詩 李蘩  西湖
西湖清且淺，中有蘭與蕙。烟霧變晦明，鱗蟲潛水裔。飛構冒層阜，仙筵敞平澨。野饌何芳鮮，烹調列甘脆。翩躚麟鳳集，適遇風雲際。簪佩耀林皋，觴酌宣文藝。社以白蓮申，盟用青松誓。莫謂傾蓋新，山林結遺契。
富沙 王逨 
忽驚羈旅身，已落富沙灣。江海舊茅屋，遥岑带潺湲。
偈 釋智策 
著意忘懷，掘地深埋。空洞無象，髑髏妄想。譬如兩鏡相照，中間早已立象。直饒東澗水流西澗水，南山燒炭北山紅。
辭眾偈 釋智策 
四大既分飛，烟雲任意歸。秋天霜夜月，萬里轉光輝。
高宗皇帝挽詞  其一 蕭燧 
撥亂中興事，艱難創業同。好生天地德，立極帝王功。與子基圖永，居尊福祿崇。一朝違大養，悽愴櫟陽宮。
高宗皇帝挽詞  其二 蕭燧 
畫翣排仙仗，龍輴去莫攀。衣冠藏漢廟，弓劍閟橋山。宇宙精神慘，臣民涕泗潸。堯階蓂莢在，無復望慈顔。
曉步 李繒 
曉步閒隨蛺蝶行，村南村北雨新晴。山花野草自幽意，布穀一聲春水生。
頌古三十八首  其一 釋從瑾 
誰在畫樓西，相逢語笑低。到家春色晚，花落鷓鴣啼。
頌古三十八首  其二 釋從瑾 
大地絕纖塵，面南看北斗。嫁雞逐雞飛，嫁狗逐狗走。
頌古三十八首  其三 釋從瑾 
隔牆見角便騎牛，騎入紅塵鬧市遊。遊徧歸來欄裏卧，三更半夜失踪由。
頌古三十八首  其四 釋從瑾 
家家門口透長安，不見纖毫眼界寬。無法無人誰付囑，難兄難弟自相謾。
頌古三十八首  其五 釋從瑾 
藴空誰見法中王，覿體何曾礙劍光。古廟藤蘿穿戶牖，斷碑風雨碎文章。
頌古三十八首  其六 釋從瑾 
踏翻地軸地不動，推倒天關天更高。穩泛鐵船歸少室，至今天下起風濤。
頌古三十八首  其七 釋從瑾 
九年冷坐已敗闕，隻履西歸更脫空。後代兒孫空妄想，鷗鴣啼不爲春風。
頌古三十八首  其八 釋從瑾 
自有覓不得，無端面發紅。翻身喫一𨈀，兩手摸虛空。
頌古三十八首  其九 釋從瑾 
不會黄梅佛法，夢中合眼惺惺。此地無金二兩，俗人酤酒三升。
頌古三十八首  其一○ 釋從瑾  滕王阁
一箭射雙鵰，雙鵰隨手落。波摇岳陽城，月滿滕王閣。
頌古三十八首  其一一 釋從瑾 
當年高甲已登科，讀盡人間萬卷書。今日一身天地窄，思量好事不如無。
頌古三十八首  其一二 釋從瑾 
一喝當頭雷電奔，人間說亦暗銷魂。看來豈止聾三日，直至如今海嶽昏。
頌古三十八首  其一三 釋從瑾 
剃頭頭光生，洗脚脚清爽。脫衣上牀眠，抓著通身癢。
頌古三十八首  其一四 釋從瑾 
竹籬茆舍酒旗斜，一個胡蘆敗兩家。酒後不知天與地，皈來滿地是桃花。
頌古三十八首  其一五 釋從瑾 
徹底冰壺無影像，倒翻筋斗模難成。千峰雨歇黄梅後，桂魄還從海上生。
頌古三十八首  其一六 釋從瑾 
無目仙人揣骨頭，暗中摸索認王侯。價高畢竟無人買，冷却勾欄懡㦬休。
頌古三十八首  其一七 釋從瑾 
恁麽不得總不得，脫却布衫赤骨律。劈頭一搭忽翻身，便見口開并眼白。
頌古三十八首  其一八 釋從瑾 
同根一體都如夢，夢裏惺惺眼又花。蝴蝶飛來過牆去，不知春色落誰家。
頌古三十八首  其一九 釋從瑾 
甘贄設粥，南泉打鍋。一般病痛，徹底誵訛。更有些兒好笑，明朝餓殺禪和。
頌古三十八首  其二○ 釋從瑾 
悟得平常達本鄉，時人多怕落平常。青春只有九十日，爛醉都無一百場。
頌古三十八首  其二一 釋從瑾 
鐘送黄昏雞報曉，趙州何用閒煩惱。裂破虛空作兩邊，古廟香爐出芝草。
頌古三十八首  其二二 釋從瑾 
臨濟趙州，禪林宗匠。特地相逢，恰似相撲。撞見今時行脚僧，呼爲兩箇閒和尚。
頌古三十八首  其二三 釋從瑾 
威風凜凜不容攀，跳入懷中便解顔。不是酒腸寬似海，爭知詩膽大如山。
頌古三十八首  其二四 釋從瑾 
無魔無我已降魔，添得時人眼裏花。今日鏌铘無用處，也知賊不打貧家。
頌古三十八首  其二五 釋從瑾 
棒頭有眼，眼裏無筋。多逢濁富，罕遇清貧。自入洞門烟鎖斷，不知世上幾經春。
頌古三十八首  其二六 釋從瑾 
棚前夜半弄傀儡，行動威儀去就全。子細思量無道理，裏頭畢竟有人牽。
頌古三十八首  其二七 釋從瑾 
一喝兩喝，全機出沒。賓主歷然，未免俱瞎。半夜摸烏龜，明月照積雪。
頌古三十八首  其二八 釋從瑾 
須彌倒卓，海水逆流。同參相訪，作盡冤讎。休休，明日黄花蝶也愁。
頌古三十八首  其二九 釋從瑾 
古帆未掛時，後園驢吃草。日短苦夜長，行人須及早。
頌古三十八首  其三○ 釋從瑾 
當面非暗投，應機皆直說。乾峰與雲門，兩口同一舌。若是續貂人，弄巧便成拙。
頌古三十八首  其三一 釋從瑾 
頓超見色聞聲句，不涉明心悟道言。花落鳥啼巖下寺，月明人喚渡頭船。
頌古三十八首  其三二 釋從瑾 
當陽打動番南鼓，萬象森羅立地聞。不是大家齊則劇，難消白日到黄昏。
頌古三十八首  其三三 釋從瑾  洞庭湖
洞庭湖裏失却船，赤脚波斯水底眠。盡大地人呼不起，春風吹入杏花村。
頌古三十八首  其三四 釋從瑾 
我手何似佛手，合掌面南看北斗。兔推明月上千峰，引得寒山開笑口。
頌古三十八首  其三五 釋從瑾 
我脚何似驢脚，急走歸家日將落。自古長安如鏡平，無端醉倒黄幡綽。
頌古三十八首  其三六 釋從瑾 
人人有箇生緣，且非東土與西天。擊珊瑚樹枝枝好，撒水銀珠顆顆圓。
頌古三十八首  其三七 釋從瑾 
佛手驢脚生緣，南海波斯泛鐵船。精金美玉團堆賣，畢竟何曾直一錢。
頌古三十八首  其三八 釋從瑾 
南枝向暖北枝寒，何事春風作兩般。憑仗高樓莫吹笛，大家留取倚闌看。
頌古三首  其一 釋從瑾 
睦州擔板漢，從來見一邊。淺深三尺水，上下兩重天。
頌古三首  其二 釋從瑾 
開口不見齒，伸手不見掌。夜半忽相逢，葛藤長萬丈。
頌古三首  其三 釋從瑾 
玄沙驢前，雲門馬後。更問如何，合取狗口。
青陽驛  其一 石才孺 
幸蜀奔波爲祿兒，聞鈴夜雨有餘悲。青陽一夕難高寢，黼幄千官減盛儀。
青陽驛  其二 石才孺 
錦繃只擬情方昵，繡襪那知禍已成。自古覆車循一轍，哲王寧不玷聰明。
沈黎使君與客飲王建梅林分韻作詩過沈犀以詩相示闕樹字令漢廣補之 樊漢廣 
牆頭冉冉新陽露，忽作玲瓏玉千樹。老蛟偃蹇獨避人，卷回飛雪江皋莫。何處鳴禽來好音，四月枝垂起黄霧。摧折霜餘初不懼，笑看春光等閒度。百年夢幻欲無言，吹落吹開豈風故。時來薦鼎真偶爾，小住疏籬非不遇。我知天地絕茫茫，無爲展轉獨多慮。爲花悽斷却回頭，爾亦微酸苦難茹。
題龍潭石 吳彥夔 
雲山隱隱草芊芊，水色迷離怪石邊。百囀黄鸝消永日，千尋白練映長天。竹垂清露添詩硯，燕蹴飛花落舞筵。林外不知春雨歇，正宜携酒望前川。
藤道 范寅孫 
峻極藤爲道，盤旋百轉多。崖懸枯樹杪，澗折怪巖阿。雁入雲霄去，猿從荆棘過。誰云西蜀險，較此更如何。
和岑子上鄭廣文詩 滕岑父 
吾儕不解事，剛欲羊棗嗜。居然藜莧腸，厚味非天置。甘此腐儒餐，庶幾不爲祟。朅來釣瀨濱，溪山相嫵媚。况復有詩人，深悟作者秘。諸公競推挽，其柰造物戲。青衫晚從事，著以供燕侍。文章可華國，誰云祇小技。堂堂陳無敵，敢不三舍避。載酒踐前盟，時當問奇字。
烏石山 黄某 
□□□□石，硉突倚山顛。□□□羊伏，漫漫萬馬聯。何年□□□，終古□桑田。□□□□□，□仙□允傳。
詠梅 陳伯西 
病骨棱棱瘦欲飛，業根猶墮愛梅非。夢魂夜夜尋花去，時带寒香踏月歸。
擬古十三首 行行重行行 洪适 
行行重行行，南北各倦游。昔人重別離，一日嗟三秋。如何三秋暮，相見尚悠悠。方寸正紆軫，何以寫我憂。仰瞻衡漢移，俯對蘭菊遂。臭味雖云同，光塵若爲異。迴風凄且發，飄我別時袂。欲知長相思，披衣不勝體。
擬古十三首 青青河畔草 洪适 
青青河畔草，英英籬邊菊。雅雅當窗女，濯濯手如玉。淵淵錦中意，粲粲未盈幅。藁砧天一涯，刀頭誤行卜。却鑑怨新眉，誰教遠山綠。
擬古十三首 青青陵上柏 洪适 
青青陵上柏，橚橚庭中竹。人壽能幾何，譬彼電過目。一觴命暱交，且以慰心曲。駕言長安游，川光晨可掬。神州何赫戲，高城矗延屬。嶢榭干星斗，彫栭錯珠玉。鱗鱗王公第，華纓夾繡轂。放懷恣槃虞，端憂竟誰逐。
擬古十三首 今日良宴會 洪适 
今日良宴會，朋簪故人家。摇情綠綺琴，度曲漁陽撾。放歌掀醉髯，晤語粲春葩。列坐各知心，游揚相齒牙。芬芳須及時，東扶忽西斜。胡不厲逸翮，天津問仙槎。無爲甘寂漠，痼疾守烟霞。
擬古十三首 西北有高樓 洪适 
北有高樓，偃蹇軼千門。綺櫳納飛月，璧璫礙翔雲。上有絃歌女，哀聲啟鶯唇。誰能爲此曲，無乃返香人。一章三致志，脩蛾有餘顰。不惜饒清響，暗驚梁上塵。所悲聽者心，中無涇渭分。願作南冥鳥，夕飲玉池津。
擬古十三首 涉江采芙蓉 洪适 
涉江采芙蓉，芳蕤蔭幽沚。相思不相見，芬香欲誰遺。秋容感人心，浪浪睫涵淚。不如膝上琴，哀音入君耳。
擬古十三首 明月皎夜光 洪适 
明月皎夜光，瑟瑟扇商籟。衡紀直西躔，雲章斜左界。感彼林薄凋，歲律倏云邁。蜻蛚誰汝憐，悽悽鳴戶外。昔我耐久朋，著鞭道方泰。尉藉繒縞輕，金蘭舊盟改。東井不及泉，須女無儔配。君看貢公綦，白頭愧傾蓋。
擬古十三首 冉冉孤生竹 洪适 
冉冉孤生竹，成陰幽谷中。聿來君子室，葛藟施喬松。喬松千百尋，攀附猶可窮。思君江水深，褰裳難往從。同心而偏棲，愧彼摩霄鴻。灼灼芙蓉花，凌波媚芳風。非不努力愛，秋至無歸鴻。昔盟儻不寒，誰歎久西東。
擬古十三首 庭前有奇樹 洪适 
庭前有奇樹，黄鳥巢其枝。之子不顧返，失此熙春期。采采未盈掬，夕風已紛披。路遠悵莫致，雖多亦奚爲。
擬古十三首 迢迢牽牛星 洪适 
迢迢牽牛星，奕奕停梭女。尋盟整瑶轡，緘情遵漢渚。欣讌未斯須，別愁眉已度。黄月不我留，殘機忍重顧。翻羨巫山雲，朝朝楚王遇。
擬古十三首 人生不滿百 洪适 
人生不滿百，蟪蛄等春秋。花月多風雨，何不蠟屐游。朱光忽以馳，退舍未易留。生前一杯樂，難與昧者謀。臨流羨芳沚，歡言泛輕舟。
擬古十三首 孟冬寒氣至 洪适 
孟冬寒氣至，衝風一何厲。宿楚失故陰，思蟲柱哀喙。客來門冬冬，袖有尺書遺。一讀淚先零，再讀心已醉。妾如初開花，君如長流水。花挽水回難，水捐花去易。流水何時休，春榮難久恃。
擬古十三首 明月何皎皎 洪适 
明月何皎皎，舒光瑩窗綺。宛轉羞空床，披軒步庭際。故愛同一心，新愁今兩耳。咫尺相會難，迢迢若千里。况復千里隔，憂端無窮已。
謝洪慶善提刑遺法帖 洪适 
紛紛渴驥競秋蛇，鎸鑱收拾俱名家。吾宗尺牘擅天下，年來野鶩誰肩差。庭前書带凝寒綠，架上牙籤富新軸。中藏墨妙更奇奇，長物不留沾賸馥。生平小楷拘蠅頭，豈知蠆尾與銀鈎。從今已辦筆成塚，學奇還許登門不。
春思 洪适 
自聞郊外景，多病負年光。沐雨桃容膩，耽春蝶興狂。幽期知我背，遲日爲誰長。一枕虛窗寂，爐烟續舊香。
晚望 洪适 
古堞高亭暮，登臨遠眺時。菊房棲渥露，荷蓋偃清漪。遵渚歸鴻集，投林嘯狖悲。關情聊繪句，獨立自遲遲。
欲雨 洪适 
雨意泄琴床，桃笙驟覺凉。衝飚方賈勇，藻景荐韜光。去室憐鳩婦，封閭看蟻王。青燈可吾伴，黄卷任更長。
客至 洪适 
閉關聽剝啄，有客款蓬蒿。譚壘萬人敵，詞源八月濤。園蔬供菜甲，盤實餖桃毛。冷淡琴書味，由來屬我曹。
秋懷二首  其一 洪适 
送喜得新凉，秋情未憖忘。弱枝紅皺重，平野碧滋長。林迥蟬初亂，籬疏菊自芳。吟成轉蕭瑟，徑醉任蒼蒼。
秋懷二首  其二 洪适 
愁緒苦縈人，寒螿殆叵聞。瓜疇殘蔓去，蘭畹秀蕤薰。遠水涵秋態，餘霞冠夕曛。揚揚今夜月，獨與廣庭分。
送人之姑蘇 洪适 
吳門千里役，別話不堪聞。暫發參商歎，長懷星斗文。菊叢黄彩亂，槐路綠行分。日冀書郵至，冥鴻接暮雲。
送吳傅朋知盱眙 洪适 
龜山其下古淮濡，上駟駸駸穩著鞭。千里八年聞皂蓋，九重一旦下青氈。名郎他日曾趨禁，靜鎮今朝疊典邊。簪筆侍書公雅意，薰風殿閣待誠懸。
方福州生日行 洪适 
雪峰高高雪如許，海門潮生浪吞浦。郎罷携囝街西東，到處歡然聞好語。舊日大官多養高，民詞獄寄充官曹。橫行阡陌喧夜鼓，唯征關市析秋豪。只今事事無長蠹，五月政成歌召父。尺一方來問鳳儀，魁三快刷聯鴛羽。三山岌嶪摩曾空，便是方丈蓬瀛中。他年圖畫凌烟了，却向山中訪赤松。
謝唐守送朱櫻二絕句  其一 洪适 
鈴齋一樹滴階春，翻走髹盤贈野人。欲進麴生呼伯雅，却無樊素啟丹唇。
謝唐守送朱櫻二絕句  其二 洪适 
乳酪醍醐僻郡無，多酸梅子豈吾徒。香擎翠籠青冥出，舊事從誰說上都。